###

### Dette kan du svare når et FO-medlem spør om den nye pensjonsavtalen

Vi har samlet et knippe typiske spørsmål om pensjon og den nye avtalen og kommer med forslag til hvordan dere kan svare.

[1. Hva er pensjon? 2](#_Toc508622193)

[2. Hva er AFP? 2](#_Toc508622194)

[3. Hva er «den nye pensjonsavtalen»? 2](#_Toc508622195)

[4. Hvem gjelder den nye avtalen for? 2](#_Toc508622196)

[5. Hva er den største forskjellen fra den gamle pensjonavtalen til offentlig ansatte? 3](#_Toc508622197)

[6. Hvorfor kommer det en ny avtale nå? 3](#_Toc508622198)

[7. Er det en god avtale? 3](#_Toc508622199)

[8. Hvorfor er den nye avtalen god for FOs medlemmer? 3](#_Toc508622200)

[9. Hva kan jeg gjøre som FO-medlem for å sikre den nye avtalen? 4](#_Toc508622201)

[10. Vil avtalen ha samme konsekvenser for alle? 4](#_Toc508622202)

[11. Hvor lenge må jeg jobbe for å få 66% i pensjon? 4](#_Toc508622203)

[12. Kan jeg fortsatt gå av med AFP? 4](#_Toc508622204)

[13. Hva med de som trenger å gå av tidlig? 5](#_Toc508622205)

[14. Hva er forskjellen på en påslagsordning og en bruttoordning? 5](#_Toc508622206)

[15. Når iverksettes ny avtale? 5](#_Toc508622207)

[16. Bør jeg begynne å spare til egen pensjon selv? 5](#_Toc508622208)

## 1. Hva er pensjon?

Pensjon er det vi skal leve av når vi ikke lenger kan jobbe. Pensjonen henger nøye sammen med inntekt og opptjening gjennom yrkeslivet. Pensjonssystemet består av folketrygd, tjenestepensjon og avtalefestet pensjon (AFP).

## 2. Hva er AFP?

Avtalefestet pensjon (AFP) er en avtalefestet ordning som ble innført gradvis etter tariffoppgjøret i 1988, og har siden tidlig 90-tall gitt adgang til å gå av med pensjon helt eller delvis fra 62 år. AFP-ordningen ble etablert gjennom et trepartssamarbeid mellom arbeidsgiverorganisasjoner, arbeidstakerorganisasjoner og staten. Formålet med ordningen var å gi alderspensjon til arbeidstakere som hadde behov for å trappe ned, helt eller delvis, før de nådde folketrygdens pensjonsalder på 67 år. AFP-tilskuddet opphørte når arbeidstaker ble 67 år.

Ordningen omfattet alle som var ansatt i en tariffbunden bedrift.

I tariffoppgjøret i 2008 valgte privat sektor å avtale en ny modell for AFP – ordningen. En modell som var tilpasset pensjonsreformen. AFP ble endret til et livsvarig påslag til pensjonen.

Ordningen bygger videre på et kvalifikasjonssystem som blant annet stiller krav til at du har vært ansatt i en AFP-bedrift i 7 av de siste 9 år før du fyller 62 år, og det er et absolutt krav om å være i arbeid på det tidspunktet du fyller 62 år.

Den nye ordningen ble evaluert av partene i 2017. Det er enighet om at ordningen har bidratt til at folk står lengre i arbeid, men det ble også konstatert at ordningen har noen «hull» som gjør at en del mister muligheten til AFP. Disse problemsstillingene vil være tema i tariffoppgjøret i privat sektor i 2018.

 I offentlig sektor ble ordningen videreført uendret. I den nye avtalen som nå er inngått, foreslås også AFP-ordningen endret i offentlig sektor – denne er nærmere beskrevet i **punkt 12** *Kan jeg fortsatt gå av med AFP?*

## 3. Hva er «den nye pensjonsavtalen»?

Lørdag 3. mars ble partene enige om ny offentlig tjenestepensjon. Arbeidstakerne har vært representert ved LO, Unio, YS og Akademikerne, mens arbeidsgiversiden har vært representert ved Arbeids- og sosialdepartementet, KS og Spekter. Avtalen skal godkjennes gjennom organisasjonsmessig behandling i alle arbeidstakerorganisasjonene. Svarfrist er 1.juli 2018. Den nye ordningen vil tre i kraft fra 2020, og vil omfatte alle ansatte i offentlig sektor som er født etter 1962.

## 4. Hvem gjelder den nye avtalen for?

Avtalen gjelder for alle FO-medlemmer født i 1963 og senere, og som i dag har offentlig tjenestepensjon. I FO gjelder dette medlemmer i kommunal sektor, staten, helseforetakene og enkelte ideelle virksomheter. Til sammen gjelder den for 800.000 ansatte i offentlig sektor.

## 5. Hva er den største forskjellen fra den gamle pensjonsavtalen til offentlig ansatte?

Først og fremst at det nå skal lønne seg for offentlige ansatte å bli i jobb etter fylte 62 år, helt opp til 75 år. Dette er et sentralt prinsipp i pensjonsreformen, men ble ikke innført i offentlig tjenestepensjon.

For LO og FO har det vært viktig å sørge for en bedre pensjonsordning for de yngste arbeidstakerne og sikre de som av ulike grunner må slutte tidlig. Det har vi oppnådd med denne avtalen.

Med ny pensjonsavtale har vi sikret at de yngste arbeidstakerne oppnår 66 prosent av sin lønn i pensjon langt tidligere enn de ville ha gjort med dagens ordning.

Avtalen legger opp til en godt tilpasset AFP, samtidig som en kan fortsette å jobbe og opparbeide seg ytterligere pensjonsrettigheter. I tillegg vil det blir lettere å bytte jobb mellom privat og offentlig sektor. Avtalen sørger for kjønnsnøytrale og livsvarige pensjoner der alle offentlig ansatte er sikret tjenestepensjon

## 6. Hvorfor kommer det en ny avtale nå?

Tilpasning til pensjonsreformen (folketrygden)som ble innført i 2011, ble bare delvis gjennomført i offentlig sektor etter at forhandlingene om ny offentlig tjenestepensjon strandet i 2009. I mellomtiden har ordningen blitt stadig dårligere for de yngre årskullene på grunn av levealdersjustering og prognoser for økt levealder.

Med den gamle ordningen ville mange unge kunne komme helt ned i 50 prosent av lønnen og lavere i samlet pensjon. Dette var en av de viktigste grunnene til at man forhandlet om en ny avtale. Den gamle avtalen var for dårlig for de yngste og gav ikke rom for å kompensere for effekten av levealdersjusteringen av folketrygden ved å stå lenger i arbeid.

###

## 7. Er det en god avtale?

Den nye pensjonsavtalen for ansatte i offentlig sektor vil ivareta både yngre og eldre medlemmer bedre enn den gjeldende ordningen.

Pensjonsekspert Jon Hippe i Fafo er positiv og mener de ansatte har fått et veldig godt tilbud. (https://frifagbevegelse.no/-et-meget-godt-tilbud-til-offentlig-ansatte-6.158.532870.d8cc5cd89f)

– Ordningen er mer sjenerøs enn det som har ligget i kortene. Jeg tror ikke man kan oppnå så mye mer ved å si nei til dette. Å sitte der med den gamle pensjonsordningen, vil man heller ikke ønske, sier Hippe til FriFagbevegelse. Dette er FO enig i.

## 8. Hvorfor er den nye avtalen god for FOs medlemmer?

Først og fremst fordi den gamle ordningen ikke sikret de yngste arbeidstakerne en pensjon å leve av og med.

Vi har også forhandlet oss frem til en avtale som sikrer gode ordninger for de som av ulike grunner har behov for å gå av før fylte 67 år.

## 9. Hva kan jeg gjøre som FO-medlem for å sikre den nye avtalen?

I forbindelse med hovedtariffoppgjør bruker FO uravstemning. Det betyr at du som er FO- medlem skal få si din mening. Utover våren vil det bli en prioritert oppgave å nå ut med informasjon til våre medlemmer. FO kommer tilbake med mer informasjon om hvor, når og hvordan du deltar i uravstemningen.

## 10. Vil avtalen ha samme konsekvenser for alle?

Nei, avtalene får ulike konsekvenser avhengig av når du er født. For å gi en mer detaljert oversikt;

* Er du født *til og med 1958*får du 66 prosent av lønnen i pensjon – forutsatt at du har jobbet minst 30 år i full stilling –  når du går av ved 67 år.
* Er du født *fra og med 1959 til og med 1962* vil du få en forholdsmessig del av garantien på 66 prosent. Dette betyr at tjenestepensjonen til en viss grad blir redusert ved at den blir levealdersjustert (redusert for å vare lenger). For å få 66 prosent i samlet pensjon må du altså jobbe litt lenger enn 67 år.
* Er du født *fra og med 1963 til og med 1970* er du omfattet av en overgangsordning hvor den gamle AFP-ordningen fases ut. Ønsker du å gå av før 67 år vil du få et tidligpensjonstillegg som trappes ned for hvert årskull.
* Er du født *etter 1970*vil du få en oppsatt pensjonsrett basert på opptjening i gammel ordning. Fra 1.1.2020 begynner opptjening i ny påslagsordning. Med denne ordningen vil alt arbeid telle, og hva du får i pensjon avhenger av hvor mange år du er i jobb. Jobber du til du er 70+ kan du få 75-80 prosent i pensjon.

## 11. Hvor lenge må jeg jobbe for å få 66% i pensjon?

Dette kommer - som skissert ovenfor -  an på når du er født. Jo yngre du er, jo lenger må du jobbe for å få pensjon opp mot 66% av lønnen din. Dette skyldes altså levealdersjusteringen som Stortinget har vedtatt.

Den nye avtalen vil likevel demme opp for noen av de uheldige konsekvensene for de yngste. For eksempel: For en som er født i 1993 og startet i jobb som 27-åring, vil den nye avtalen bety at vedkommende kan gå av med 66 prosent av lønna i pensjon som 70-åring fremfor å måtte jobbe til 73 for å få samme pensjon.

## 12. Kan jeg fortsatt gå av med AFP?

Avtalen som nå er inngått innebærer at alle født i 1962 eller tidligere beholder gammel AFP, som er en førtidspensjonsordning for aldersgruppene 62-67 år. De som går av ved 67 år eller senere får ingen verdi av gammel AFP.

Alle født fra og med 1963 får ny AFP dersom de er kvalifisert for dette. Denne vil gi et livsvarig tillegg til tjenestepensjonen. Den nye AFP-ordningen kan også kombineres med arbeidsinntekt, slik det er i privat sektor.

I tillegg inneholder avtalen et punkt om «betinget tjenestepensjon», som skal sikre at arbeidstakere som ikke kvalifiserer til ordinær AFP allikevel får muligheten til å gå av tidligere uten altfor stort økonomisk tap. Dette var viktig for FO for å gå med på avtalen.

## **13. Hva med de som trenger å gå av tidlig?**

Er du født før 1963 kan du benytte deg av dagens AFP-ordning. De som er født fra og med 1963 til og med 1970 og går av mellom 62 og 67 år, og som ikke fyller kvalifikasjonskravene til AFP, vil få et særskilt tidligpensjonstillegg som trappes ned for hvert årskull. For dem som er født fra 1971, er det ikke avtalt en slik tidligpensjonsordning.

## 14. Hva er forskjellen på en påslagsordning og en bruttoordning?

Den nye tjenestepensjonsordningen er en *påslagsmodell.* Målet er å demme opp for de uheldige konsekvensene av levealdersjusteringen. Med den nye ordningen vil alt arbeid telle, og det er ikke lenger noe tak på hvor mye du kan få i pensjon. Du får altså opptjening enten du har jobbet i 3 eller 35 år.

*Bruttoordningen* – som gjelder i dag – garanterer en pensjon på 66% av din sluttlønn, forutsatt at du har minst 30 års opptjeningstid og er 67 år. Som en konsekvens av levealdersjusteringen gjelder denne garantien på 66 % kun for årskullene født frem til og med 1958 (individuell garanti ble avtalt for disse). Ved å beholde gjeldende ordning vil en person født i 1993 kun fått 49,5 % i samlet pensjon hvis vedkommende gikk av ved 67 år (forutsatt 30 års opptjening ved 67 år og 450 000 i lønn).

Med gjeldende ordning var det også noen som ikke fikk pensjon fra tjenestepensjonsordningen i det hele tatt, fordi folketrygden dekket opp hele eller deler av den samlede pensjonen på 66 prosent.

Med den nye ordningen vil altså alt arbeid telle og det du har opptjent av tjenestepensjon vil komme på toppen av pensjon fra folketrygden.

## 15. Når iverksettes ny avtale?

Avtalen iverksettes fra 2020, under forutsetning av at både LO, UNIO, YS og Akademikerne aksepterer avtalen. Frist for å akseptere avtalen er 1.7.2018.

Hvis avtalen blir vedtatt er det også avtalt at den skal evalueres i 2030.

## 16. Bør jeg begynne å spare til egen pensjon selv?

Alle står selvfølgelig fritt til å gjøre sine egne valg. Men for FO vil det viktigste være å hele tiden jobbe for gode kollektive og avtalte ordninger. Sparing på individnivå vil gi liten avkastning for den enkelte. Det er gjennom helhetlige fellesskapsløsninger vi kan skape ordninger som vil sikre målet om 66 % av lønnen i pensjonsnivå etter et normalt yrkesaktivt liv.